Document ID: 32013D0502

DEĊIŻJONI TA’ IMPLIMENTAZZJONI TAL-KUMMISSJONI
tal-11 ta’ Ottubru 2013
li temenda d-Deċiżjoni 2005/7/KE li tawtorizza metodu għall-klassifikazzjoni tal-karkassi tal-majjali f’Ċipru fir-rigward tal-preżentazzjoni alternattiva ta’ tali karkassi
(notifikata bid-dokument C(2013) 6583)
(It-test bil-Grieg biss huwa awtentiku)
(2013/502/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament dwar l-OKS unika) (1), u partikolarment l-Artikolu 43(m), flimkien mal-Artikolu 4 tiegħu,
Billi:
(1)
Bid-Deċiżjoni tal-Kummissjoni 2005/7/KE (2), l-użu ta’ preżentazzjoni alternattiva tal-karkassi tal-majjali f’Ċipru ġiet awtorizzata.
(2)
Ċipru talab lill-Kummissjoni biex jkollu l-awtorizzazzjoni li tjstipula preżentazzjoni ta’ karkassi ta’ majjali differenti mill-preżentazzjoni alternattiva awtorizzata fl-Artikolu 2 tad-Deċiżjoni 2005/7/KE u differenti mill-preżentazzjoni definita fl-ewwel paragrafu tal-punt B.III tal-Anness V għar-Regolament (KE) Nru 1234/2007.
(3)
Skont it-tieni paragrafu tal-punt B.III tal-Anness V għar-Regolament (KE) Nru 1234/2007, l-Istati Membri jistgħu jiġu awtorizzati jistipulaw preżentazzjoni ta’ karkassi tal-majjal differenti mill-preżentazzjoni standard definita fl-ewwel paragrafu ta’ dak il-punt, meta l-prattika kummerċjali normali fit-territorju tagħhom tkun differenti mill-preżentazzjoni standard. Fit-talba tiegħu, Ċipru speċifika li fit-territorju tiegħu hija l-prassi kummerċjali li l-karkassi jistgħu jiġu ppreżentati bl-ilsien, il-kliewi, u s-sonza. Din il-preżentazzjoni li hija differenti mill-preżentazzjoni standard għandha għalhekk tiġi awtorizzata f’Ċipru.
(4)
Sabiex ikunu stabbiliti l-kwotazzjonijiet għall-karkassi tal-majjali fuq bażi komparabbli, din il-preżentazzjoni differenti għandha titqies billi f’dawn il-każijiet il-piż irreġistrat jiġi aġġustat b’relazzjoni għall-piż tal-preżentazzjoni standard.
(5)
Għalhekk, id-Deċiżjoni 2005/7/KE għandha tiġi emendata skont dan.
(6)
Il-miżuri previsti f’din id-Deċiżjoni huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DIN ID-DEĊIŻJONI:
Artikolu 1
L-Artikolu 2 tad-Deċiżjoni 2005/7/KE huwa sostitwit b’dan li ġej:
“Artikolu 2
Minkejja l-preżentazzjoni standard stabbilita fl-ewwel paragrafu tal-punt B.III tal-Anness V għar-Regolament (KE) Nru 1234/2007, il-karkassi tal-majjali f’Ċipru jistgħu jiġu ppreżentati mingħajr ma’ jitneħħew l-ilsien, il-kliewi u s-sonza, qabel ma jintiżnu u jiġu kklassifikati.
Fil-każ ta’ preżentazzjoni bħal din il-piż tal-karkassa sħuna rreġistrat għandu jkun aġġustat skont il-formola li ġejja:
.”
Artikolu 2
Din id-Deċiżjoni hija indirizzata lir-Repubblika ta’ Ċipru.
Magħmul fi Brussell, il-11 ta’ Ottubru 2013.

Labels: 12
18
17